
Nijedno slavensko pleme na Balkanu nema ljepše, sočnije i 
bogatije narodne predaje i tradicije od crnogorskog. Još Nestor 
Ljetopisac i pop Dukljanin okarakterisali su Duklju — Staru Zetu 
i Rašku — kao nepresušno vrelo svih manifestacija narodnoga duha 
i života. Ivanbegova Crna Gora svoje herojsko doba, veličinu i trage- 
diju, ovjekovječila je najljepšim ciklusom narodnih umotvorina, a 
još jače, silnije i vatrenije njegova nasljednica — Crna Gora: Micu- 
novića i Mandušića. 

Kroz sva stoljeća dizanja i padanja, raspeća i uskrsnuća, stva- 
ralački duh kod Crnogoraca letio je nebu pod oblake i ispredao naj- 
poetičnije legende i bajke, silnije i ubojnije od svakoga vatrenoga 
oružja. 

Na dugim zimskim noćima, u danima muka i očajanja, pripo- 
vijedali su djedovi sinovima i unucima o Dušanovu carstvu i Vukovu 
izdajstvu, a bake unukama o vjedogonjama, vilama i vješticama. 
Tako se u narodnoj duši gomilala i kovitlala nepresušna bujica žive 
riječi — nauka zvana folklor. 

Blagodareći u prvom redu ograničenoj pismenosti čak do pra- 
skozorja ovoga stoljeća, ta se riječ brižljivo njegovala i surevnjivo 
čuvala u svakoj crnogorskoj porodici. To je bila nenapisana narodna 
biblija i neromantizirana istorija. 

I danas, kad. je val civilizacije i modernoga života dopro i do 
poslednjega dubiroga pod Lovćenom, Komovima i Durmitorom, nema 
jednoga crnogorskog starca, intelektualca, čobanina i gimnazijalca, 
koji ne bi znao naizust, brzinom koja zapanjuje, nabrojiti imena 
svojih preda i rodonačelnika, djedova i pradjedova, sve od Kosova 
do današnjega dana. Takvu genealogiju znaju i pričaju djeca ispod 
deset godina, tako rječito i izrazito kao da pjesmu pjevaju. Čak i 
djevojke — udavače, u želji da podvuku znamenitost svoga roda, 
obično će reći: »Ja sam šćer Petra-Mirka-Todora-Mijata-Šćepanova- 
Brajoviča iz Bjelopavlića!" Dakle: ime oca, djeda, pradjeda, šukun- 

djeda, prašukundjeda, bratstva i naposletku plemena kojemu pripada. 
Ako neko nije gord i ponosan na svoje pretke, obično će se pret- 
staviti potomkom najčuvenijega od svoje loze naglasivši stepen 
srodstva: sin, unuk, praunuk, rođak, sinovac, ujaković, sestrić itd.. 

Karakterističan je slučaj, da se izvjesni tankolozović pred- 
stavljao po kući i odžaku svoga susjeda iz gospodske i viteške (kuće) 
porodice rekavši: »Ja sam sa Orja Luke, Neško Muratov, odmah iza 
kuće brigadira Blaža Boškovića, Kad me god vidi, nazove mi dobro 
jutro, a ja mu skinem kapicu do zemlje!" 

I međusobno nepoznati Crnogorci, kad se susretu, obično jedan 
drugoga oslovljavaju: »A da nu mi pričaj što lijepo, amanti božji«. 
Zato i reče iguman Teodosije Mrkojević veziru Čupreliću, da Crno- 
gorci više žive od pričanja i maštanja no od hljeba i mesa. 

Crnogorac živi, pati, strada, bori se i umire za ime i slavu, čast 
i glas. Na jednom skupu pitao gospodar Crnogorce što bi kojemu 
najmilije bilo. Svi su izjavili svoje želje. Najkarakterističnija je ona 
Mića Iličkovića: 

— Mene bi najmilije bilo, gospodaru, da se pripnem na vrh 
tjemena od Lovćena, pa raširim obadvije ruke i tako se okamenim da 
me vidi cio svijet!... 

Ni pred manastirima o crkvenim saborima nije bilo više naroda 
no pred oborima i suhomeđama: Sule Radova, Suta Roganova, Ibra 
Bajova, Šuta Radonjina, Mića Iličkovića, popa-Đoke Mijuškovića i 
drugih narodnih pripovijedača, istoričara i filozofa. Dolazili su rado- 
znali ljudi o svome brašnjeniku sa daljine od tri dana hoda, samo 
da čuju mudru riječ i »nauk«. Ovakve ljude, koji su se odlikovali 
bogatstvom znanja narodnih umotvorina i besjedništvom, Crnogorci 
su nazivali »mudrim Solima« (car Solomun) i jezirlijama. Konstantina 
Radova Radulovića narod prekrsti u — Sulu i samo je pod tim ime- 
nom poznat širom Crne Gore. 

U tom fanatizmu i leži besmrtnost duševnoga blaga kod Crno- 
goraca, 

I budale, luđaci, pustolovi, nakaze i >čeljade sa dna života 
duboko su zarezali svoja imena u narodnoj duši. Ivo Vrana, Tomo 
Boreta, Duka od Meduna, Gišo Piper, Njunja, Majka Stana, Marica 
Perova i Velika Caprica čuveni su od Rumije do Romanije. 1 oni su 
junaci crnogorskoga folklora, naročito luđak-filozof Vrana, velika 
simpatija Laze Kostića, briljira. 

Vrana je bio i — možda — prvi homoseksualac i sodomista u 
Crnoj Gori za kojega se znalo. Te je perverznosti donio iz Grčke i 

Turske, gđe je boravio, dok je zdrav bio, kao pečalbar. Uvijek je 
išao kroz selo i grad bez gaća. Nadimak prezimena »Vranas dobio 
je zato što je, upravo, više letio no bježao, kad bi ga neko — zbog 
njegovih drastičnih scjena — tjerao. Inače, Martinović, iz Bajica, 
jedan od ujaka knjaza Nikole. Ujak nije trpio sestrića. Evo jedne 
njegove varnice i oštrice: 

Sjedio go na kamenu pored puta, i jeo hleba i sira. 

— Ručaš li, Ivo? upita ga knjaz. 

— U ovoj zemlji samo jedan ruča, dvojica trojica se oblizuju, 
a svi drugi gladuju! glasio je Ivov odgovor. 

Ovaj čudnjak i luđak, i po rastu i po fizionomiji, bješe sušta 
slika kralja Umberta talijanskoga, kao da mu je dvojnik. 

Kostić ga najviše i volio zbog njegovih erotičnih viceva, koji 
su i danas neobično čuveni i popularni. Većinom je govorio u sti- 
hovima. Na primjer: »Kome je Bog zlotvor, ne treba mu doktore, 
»ko oteče, ne uteče«, »što ostane ručku, to se daje kučku«, ljeti 
gdje su loze, zimi gdje su koze« — (živjeti); »ne bojim se čekličkoga 
suda, dok su mene pri g. ... i muda« itd. . . Ceklići su mjesto 
odakle je bio perjanički kapetan — Spiro Matanović, koji je Iva 
progonio i apsio zbog njegovih javnih skandala i masnih viceva na 
račun crnogorskoga dvora. Jedan o Stani, knjaževoj majci, svojoj 
rođaci, inače ženi sa bogatom dozom senzualnosti, toliko je pikantan 
da se ne može citirati. Najduhovitije su mu zagonetke iz oblasti 
polnoga sadizma, koje je sipao kao iz rukava. U momentima sve- 
tlucanja duha bogat je bio i sa oštrijim sarkazmima: 

Šibakaju na Cetinje čovjeka, zbog ukradenoga jareta. Glavari 
gledaju i seire. Ivo u mimogred odape: 

— Veliki lupeži biju maloga! 

Načinio kopile. Zatvorili ga. Knjaz obilazi tamničare, Ivo će 
glasno: 

— Kakva je ova gospodareva pravda: ubi čovjeka s njim u 
tamnicu, napravi čovjeka s njim u tamnicu! 

Šetao ispred dvora vojvoda Gavro Vuković. Stavio ruke na 
leđa. Sepuri se i lagano kuckoli štapićem između ramena. 

— Znate li, Crnogorci, što radi vojvoda Gavro? 

— A što, Ivo? 

— Čera magarca pred sobom! 

O Ivu Vrani mogla bi se napisat čitava studija, jer je to bio 
patološki tip sui generis. £ 

kao i svi južnjaci, i Crnogorac zna da voli strasno i plahovito, 
ali sa svojim ljubavnim osećanjima ne frazira i paradira. Na izne- 
nađenje onih koji Crnogorca poznaju samo kroz literaturu i smatraju, 
da on po svom soju i odgoju ne može biti čulnik i sladostrasnik, baš 
na tlu Crne Gore, potekao je najjači mlaz najčuvstvenije erotike i 
najosećajnijih sevdalinki. Ova mi je istina pukla pred očima, kad 
sam pribirao i u ograničenom broju objavio zbirku »Skatološke umo- 
tvorine našega naroda« i priredio za štampu zbirku »Jugoslovenska 
narodna lirika«. 

Ničije srce kao Crnogorčevo ne zna da zatreperi pred moralnim 
padom svoje žene. On se sveti preljubnicima sa dva bitna razloga: 
etičkog i erotičkog. 

— Zašto joj okide nos? (žensko nevjerstvo Crnogorac kažnjava 
kidanjem nosa). 

— Zato, što mi je udarila u rz, kad pušti onakvoga nesoja i 
prasca pored mene! 

Ovakve slučajeve narod je okarakterisao: 

„A što vidje više sebe, 
grdna drugo? 

Vidje li te grdni jadi, 
Crnogorko!" 

Laž je, dakle, da Crnogorac mahnito ne voli i frivolnu bujicu 
života. 

Mavešćemo jedan od najkarakterističnijih slučajeva koji ben- 
galskom vatrom osvetljava crnogorsku psihu i strast za saznanjem, 
svjetskom politikom, polemisanjem i mudrovanjem. »Izjedoše me 
brige svijeta« — ta je krilatica prvo ponikla u Crnoj Gori. Druga, 
gde kulminira borba za samoodržanje: »Koja ptica pticu ne jede, ta 
govna jede«. No, da se ne udaljimo od predmeta: 

Diko i Petruša, brat i sestra, ukleti i uzeti. Živjeli su, kao 
prosjaci, u selu Mtđice, u Bjelopavliće. Stisla zima zube. Napao 
snijeg i mraz. Već tri dana nema ih da prose. Seljaci u strahu da 
nijesu pomrli od zime i gladi, potraže ih. Iz krovinjare se čuje oštra 
prepirka: 

— Bolji je Rus! viče DĐiko. 

— Nije no Prus! cikti Petruša. 

— Lažeš ka kučka! 

— Lažeš ti ka pas! 

Seljaci rupiše na vrata zavijena sniježnom mećavom i Đika i 
Petrušu nađoše gđe jedno drugo drži za gušu, a u pustoj krovinjari 
ni zrno soli, ni šake brašna, ni naramka drva! 

Dokolica i besposlica veliki su zlotvori ekonomskoga stanja, ali 
i agilni potstrekači razmišljanja, pričanja i mudrovanja. 

Robijaši postaju umjetnici. »Nevolja je najveći učitelje. »Da 
nije sirotinje ne bi ni sunce grijalo«, veli narodna mudrost. 

Pitali serdara Jola Piletića, najveću epsku figuru Crne Gore: 

— Ima li što, serdare, na ovi svijet, što čovjek ne bi proda? 

— Imaju dvije stvari! 

— Koje? 

— Ja ne bih nikad proda laž i prošnju! 

— Zašto ne, serdare, ako Boga velikoga znaš? 

— Zato, što me može doć nužda, da se poslužim jednim i 
drugim! 

»Nevolja broda ne gleda«! 

Crnogorci imaju svoj specifični pogled na svijet. Oni su i jedan 
drugome velika tajna. Sfinga, zagonetka, problem za naročitu psi- 
hološku studiju. Kako se plemena razlikuju po narečju i akcentu, tako 
į po izvjesnim duhovnim osobinama. U časovima su individualni do 
paroksizma, a u časovima opet kolektivni do paradoksa. Sto danas 
obožavaju, to sjutra miniraju! Nihilisti u rušenju, pozitivisti u stva- 
ranju! Genijalni u mudrovanju, a bestijalni u srdžbi i ludovanju. 
Megdandžije i inadžije. Aristokrati duha. Gospoda i prosjaci, kuka- 

Postoji naročiti crnogorski tip, koji plače za svojim Dosto- 
jevskim, Viktorom Hugom ili Tolstojem. 

U folkloru je skoro svaki Crnogorac urezao po jedno parče 
svoga srca, po jedan drhtaj svoje duše, po jedan otisak svoga unu- 
tarnjega ja. Folklor mu je brana i hrana, epika i metafizika. 

I Crnogorčevo političko »vjeruju« nikad nije sigurno, stalno i 
konsolidovano, On se buni, napada, psuje, kritikuje i kad nema apso- 
lutno nikakva povoda i razloga, nešto iz navike, nešto iz mode i 
snobizma. Jauče i kad ga ne boli, plače i kad nije gladan. Do podne 
pesimista i revolucionar, od podne optimista i mirotvorac. Deista i 
idealista, ateista i materijalista, Marksovac i Miloševac. Takav se 
Crnogorac rađa, živi i umire. Sve škole svijeta od tog ludog i zahuk- 
talog gorštačkog deteta ne prekovaše drugoga čovjeka. 

Crnogorskog otpravnika poslova u Carigradu, čovjeka akadem- 
skog obrazovanja, uvrijedio u poslanstvu običan radnik, Crnogorac. 
On poturi kapicu sa senatskim grbom, nakostriješi se, opljunu ruke 
i reče: 

— Ovamo, ako nijesi gori od žene, da se pojakamo, pa da 
vidimo ko je bolji junak. 

Etnolog T 

I nasta treska i lomljava, kao da se planina prolama. 

Ministar je u svom kabinetu srušio radnika. 

Zar i to nije specifična odlika crnogorske psihologije. 

Na Bregalnici redov došao u prepirku sa komandantom bata- 
liona Radunovićem: 

Ja sam bolji junak od tebe! 

— Lažeši 

Grlo za poždiralo pa u ludu trku komandant pored redova na 
bugarska utvrđenja, odakle šrapneli siju smrt i kose i nose i goru i 
travu!... 

Čujte kontrast: 

Prekorio gospodar Bulatovića, plemenskoga prvaka i glavara, 
da nije bio junak. 

— Bolje da sam tvoj rob, no da mi se zeleni grob! odgovori 
Bulatović. 

Ne može se reći, da i crnogorski folklor nije nešto natrunjen 
tuđicama sa istoka, naročito poslovice, koje nijesu vezane za naše 
listoriske ličnosti i geografska imena. Teško je i nemoguće pojedi- 
načno ući u praizvor i trag lutalicama, koje nose sveopšti čovječan- 
ski karakter. Moža su i naši pravi rodonačelnici, Iliri, ostavili još 
neke nepronađene i neutvrđene objekte svoga duha i bitisanja na 
terenu, koji nam ostaviše u nasleđe, To se s pravom može pretpo- 
staviti, s obzirom na naše znatne psihološke srodnosti sa njihovim, 
istoriski utvrđenim, naslednicima — Albanezima. 

Čak i našim guslama, koje mi smatramo kao čisto svoj nacio- 
naini instrumenat, kolijevka je — Azija. Tu istinu mi je potvrdio i 
moj prijatelj Dr. Sović, univerzitetski profesor, koji se radi izvjesnog 
naučnog istraživanja duže vremena bavio među Arapima—Beduinima. 
— Oni, reče mi, i danas svoje narodne melodije glasno izvijaju na 
sličnom instrumentu, koji smo mi nešto modifikovali!... Tako smo od 
svojih najbližih susjeda, Arnauta, takođe naslijedili i naše famozno, 
upravo životinjsko, urlikanje — »lelekanje« nad mrtvacem; a same 
smrtne daće još iz doba paganstva. Ništa prirodnije, kad znamo, da 
je i naše hrišćanstvo nakalemljeno iz tuđih religija. Istina, nije rije- 
dak slučaj, da nova reprodukcija baca u zasjenak maticu. Sve zavisi 
do nadahnuća, ukusa, snage i rafiniranošti autora — stvaraoca. 

Ima i u našem folkloru novih boja i tonova, koje mu dadoše 
slobodni mislioci i savremeni stvaraoci, Zašto, uostalom, jedan kul- 
turan i inteligentan čovjek ne može dati u narodnom žanru daleko 
dublji produkt od jednoga nepismenoga, netalentovanoga i primitiv- 
noga seljaka? .... Ja mislim, da su sve naše snažnije tvorevine 

narodne prije čist izum bezimenih, školovanih ljudi, nego — prostoga 
puka! To naročito vrijedi za naše najbolje mitske i istoriske narodne 
pjesme. Sve je dao i stvorio pojedinac, a ne nikako kolektiv! Ima i 
ljudi bez školskoga obrazovanja koji duhovno dominiraju i nad aka- 
demičarima, ali su takvi fenomen. Po meni je: Višnjić sto konaka 
bliži Parnasu od svih naših kačipernih modernista i futurista sa dok- 
torskim titulama i nazivom »besmrtnika«! »Buna protiv dahija«, po 
svojoj ljepoti, duhu i prostoti, natkriljuje i narodni »Gorski vijenac«. 
I gle čuda! Po Skerlićevu mjerilu, Višnjić nije mogao ući u njegovu 
»Istoriju književnosti«! Koliko očigledne jednostranosti, nekavaljer- 
stva, pristrasnosti i profesorske praznoglavosti!?!... Zar i naš veliki 
Vuk od svojih savremenika ne prođe ispod istih šiba? A danas istra- 
žujemo i milimetarski utvrđujemo svaki njegov korak!... 

Kad je genijalni Laza Kostić, kao urednik »Glasa Crnogorca«, 
boravio na Cetinje, knjaz Nikola mu izjavi želju da napiše ocjenu u 
njemačkim listovima o njegovoj »Balkanskoj carici«, drami sa oči- 
glednom političkom tendencom, koja glorificira crnogorizam i izdiže 
iznad srbizma. 

— Gospodaru, da li da govorim i o folkloru koji je tamo 
unesen? 

— A što to znači? 

— Pa da se vidi koliko u vašoj drami provijava narodni duh! 

— A kud si zabasa, zar ne znaš da je ono sve moje! 

Kostić, iako je znao sav istorijat »Balkanske carice« i njenu 
pravu literarno-dramsku vrijednost, na štetu svoga imena i glasa, 
napisao je o njoj i njenom autoru slavopojku, od koje bi se crvenio 
i najveći dvorski ulagivač i laskavac. I veliki ljudi, željni blagovo- 
ljenja krunisanih glava, imaju svoj pad i brodolom! 


ii 


Crnogorski folklor bio je i ostao najbujnija i najintimnija 
afirmacija narodne duše. Kroz njega se pjevalo i jecalo, mudrovalo 
i priželjkivalo, uzdisalo, pilo i veselilo, ratovalo i pobjedđivalo, robo- 
valo i gospodovalo, brecala muzika i bijesnila erotika, x 

Postojbina guslara, pjesnika i filozofa nije zamrla bila ni pod 
knutom tuđina. Za doba okupacije brujale su slavopojke četnicima 
i ustanicima i strašne gromovite prijekorke nemuževima, špijunima, 
što pljunuše na obraz i otačastvo. 

Niko življe, ni snažnije, ne ispoljava svoj bol i veselje od Crno- 
gorca. Uvijek neumitan prema zlotvorima i više nego ponizan prema 

pravim herojima. Sve spletke, optužbe i izmišljotine, koje su dolazile 
iz krugova i simpatizera crnogorske dinastije — naravski po njenim 
sugestijama — nijesu uspjele da okrnje oreol vitezova Jola Piletića, 
Marka Miljanova i Peka Pavlovića. Nema crnogorskoga sela koje o 
njima nije sačuvalo pjesmu, legendu, bajku, priču, anegdotu, šalu 
i poslovicu. 

Čitava plejada znanih i neznanih crnogorskih pripovijedača 
starijega doba, koja je isključivo folklor uzimala kao siže za svoja 
stvaranja, nije uspjela da iz njega izatka nijednu snažniju umjetničku 
priču, a kamoli djelo. Svi su podražavali Njegošu i Ljubiši, tim prvo- 
klasnim pretakačima narodnih umotvorina, ali im nijedan nije ni iz 
daleko dorastao. 

Crna Gora, najbogatija pokrajina »pučke literature«, nažalost, 
i dandanas ostala je bez svoga Ljubiše, Đalskoga, Sremca ili Vese- 
linovića. 

Matavulj, Kostić, Popović, Ljepava, Zore, Tomanović, i drugi 
intelektualci sa strane, koji su na Cetinje privremeno boravili, nijesu 
— takođe — na folklor zaboravili. Ali ni oni, kao kvalifikovani ljudi 
od pera i nauke, ne dadoše ništa jačega i pozitivnijega. Na po jada, 
da su bar objasnili diletantima, šta je folklor i folkloristika i kako se 
ova, kao dio etnografije, sabira, sređuje i proučava. 

Dobronamjerni pokušaj Dragutina Ilića, da u jednom Zborniku 
obuhvati sve afirmacije crnogorske narodne duše potpuno je propao, 
jer, iako se crnogorski knjaz s njim prividno ljubakao dok je ovaj 
uživao pravo azila na Cetinje, on mu je — iz čiste surevnjivosti — 
neopaženo podmetnuo nogu i svaki ispjeh onemogućio. 

Dvije kvantitativno sitne knjižice: »Primjeri čojstva i junaštva« 
od Marka Miljanova i »Razgovori bezazlena svijetaz od Mile Vojvo- 
dića (Mih. Vukčevića), krcate su čistim folklorom. Dok je Miljanov 
hvatao pretežno epske elemente, Vukčević je reprodukovao i nešto 
artistički pokušao dotjerati humor i oštru satiru, koja često puta 
graniči sa pamfletom. Naravski, da svaki pisac stvara, bilježi i traži 
u prvom redu ono što odgovara njegovu duhu, mentalitetu i karak- 
teru” Otuda je Miljanov mogao i dati čistu heroiku, a Vukčević 
komiku. 

Od svih savremenika koji su se bavili ovom granom nauke, naj- 
plodniji je i najučeniji Rus, Pavle Rovinski, ali — nažalost — njegovo 
grandiozno djelo »Černogorja«, pisano ruskim jezikom, ostalo je za 
svagda nepristupačno širokim narodnim slojevima, čak dovoljno i 
nepoznato ni naučnim krugovima. 





3 

I Bogišić je u svom monumentalnom djelu »Imovinski zakonik« 
znalački unio čitavu pregršt neobično klasičnih narodnih izreka, afo- 
rizama i sentencija. 

Ova dva znamenita čovjeka, pored šefa crnogorskog pravosuđa 
— Dr. Luja Vojnovića, mnogo su zadužila Crnu Goru i Crnogorce u 
onim crnim danima, kad se pod jataganima — pod Brijestom — 
pravda izricala. I na našu veliku sramotu mi im sve do danas nijesmo 
odali, ma u kojoj formi bilo, dužno priznanje; dok Ljubi, koji nas je 
do otužnosti romantizirao i razmazio, hoćemo da podižemo spomenik! 

Čudan smo mi svijet! Kao i podneblje pod kojim smo rođeni, 
rasli i odnjegovani, puni duševnih nemira, kontrasta, bura, vijavica i 
vrtoglavica. Sva naša duhovna stremljenja markantna su tim obi- 
lježjem. 

>Ja hiljadu imam Ozrinića 

Die jaoknem, svi će jaoknuti, 

Dje poginem, svi će poginuti.« 
reče Jovan kapetan, sestrić Ivan-bega Crnojevića u našoj najtragič- 
nijoj i najvećoj narodnoj pjesmi »ženidba Maksima Crnojevića«. 

Vuletić, Jovićević, Jovović, Čupić, Nevesinjski, Tomić, Kovače- 
vič, Minić i drugi u svojim umjetničkim skicama crpljenim sa vrela 
narodnoga života i pretežno nadahnutim folkloristikom, u želji za 
scnzacijama i umjetničkim bravurama, svojim didaktičnim tonom i 
parafrazama, ne samo što nijesu uspjeli da okarakterišu emanaciju 
duha, nego su prosto upropastili toliko dragocjenih narodnih dra- 
gulja. Svakako, Nevesinjskome se mora priznati bogatstvo etnograf- 
ske građe i jezika, a Vuletiću lakoća izražavanja i naročiti provinci- 
jalizam, koji — često puta — prelazi u dijalektomaniju. Dok Tomićev 
humor prelazi u banalnost i najobičnije seoske rugalice. Istini za 
volju, treba priznati, da »Đetići u parlamentu« imaju i po neku jaču 
varnicu i dosta duhovitu krilaticu. Ali je sve to tako šturo, suho i 
daleko od duboke, misaone i realističke pripovijetke, zdravog humora 
i novele. 

Kažu za Lazarevića, kad je pročitao Tolstojevu »Anu Kare- 
njinu«, da za punih deset godina nije napisao jedne pripovijetke. 
Mije svako Ture za vezira.« 

Njegoševo »Srpsko Ogledaloe, koje je uistini još manje nje- 
govo i od samoga »Gorskoga vijenca«, bogat je zbornik narodnoga 
deseterca. Ali tamo nijesu ušle isključivo crnogorske guslarske 
pjesme, koje se dijametralno razlikuju od svojih drugarica iz Srbije, 
Bosne, Hercegovine, Srema, Dalmacije, Primorja, Hrvatske, Ravnih 

kotara, Like i Krbave. U crnogorskim guslarskim pjesmama presudnu 
ulogu igraju istoriske ličnosti, fakta, radnje i događaji. Otuda su 
one više istoriske, sa oskudnom fantazijom i pravom poezijom, 
lišene romantike, ljubavnih scena, sevdaha i uzdisanja. U njima sve 
diše i miriše na krv, oganj, juriš, krik, urlik, pljačku, otmicu, ajdu- 
kovanje i kidanje glava i noseva, Često puta obično razbojništvo bilo 
je motiv narodnoga guslara za junačku pjesmu, gdje su svega pogi- 
nula trojici pri otimanju plijena, a dvojica ranjena u bjekstvu. Na 
račun preuveličavanja junaštva iz usta narodnoga guslara potekli su 
i ovi stihovi: 

»Bježe Turci, bježe Crnogorci, 

Ko ih čera, pas mu .... majku.e 

Jedini Vuk Karadžić, dok se bavio na Cetinju, kao Njegošev 
gost, znao je i umio iskoristiti samo jedan dio crnogorskoga folklora. 
Grehota što mu ondašnje prilike nijesu dopustile da produži boravak 
i nastavi rad. 

Folklorom su se bavili, više iz sujete i iz pasije no iz unutar- 
njega nagona, razumijevanja i studije, čitave vojske seoskih učitelja, 
svještenika, oficira, poluinteligencije i seljaka, Svi ti sitni prilozi, 
većinom pjesme, poslovice, zagonetke, ostale su nezapažene i zabo- 
ravljene. Među ovakvim folkloristima isticalo se ime Ilije Zlatičanina, 
koji se pod stare dane posvetio originalnom stvaranju drama i pripo- 
vijedaka. Za njegov talenat i kulturu jedan neobično kuražan pokušaj. 

I Đukić je pokušao da u svojim anemičnim feljtonima iskoristi 
narodni folklor, ali to su bile samo i suviše blijede reprodukcije 
orginala. Rad na dohvat, brojenje redaka, brzina, pličina, površnost, 
sve isprošeno a nigdje krvlju ne orošeno. Od prosječna stihotvorca 
ne može se iščauriti ni prosječan pripovijedač. 

Šaulić se, bez naročitih predispozicija, dosta izdašno bavio fol- 
klorom. Od njega imamo pjesme, pripovijetke i tužbalice. lako čovjek 
akademskog obrazovanja, njegov rad je daleko izostao iza samouka 
— Luburića, koji je dao »Zbornik guslarica«, daleko opsežniji i od 
Vukova. žaliti je što ovaj njegov rad nije naišao na razumijevanje 
recezenata Srpske Kraljevske Akademije Nauka. 

I u djelima Nikole I, sem nešto prepjeva iz francuskog pjesni- 
štva, utresen je narodni folklor. Do drastičnosti u »Hajdani«, zbog 
čije se vulgarnosti, nepjesničkih fraza i uvreda, iseliše iz Crne Gore 
»skitači, španje od španje, nikogovići« — Uliči. 

Moj pobratim, Đorđije Dragović — Đuričković, tada major u 
crnogorskoj vojsci, koji grdno nastrada zbog svojih »Junačkih pje- 
sama« od gospodara, pričao mi je ovo: 

— Navalio na mene gospodar, prije nego sam pjesme dao u 
štampu, da u svakoj spomenem ili njegova oca ili njega. Ako to ne 
učinim, da će mi pući sramotna pogibija. 

A kako ću, gospodaru, za ime božje, falsifikovati narodno 
blago? 

Tako, bestijo! A zar i Vladika Rađe tako nije radio!... 

Ne poslušah ga i — zbilja — mi puče pogibijal!« 

Velika je tragedija za narodnu i umjetničku književnost i 
nauku, što Crna Gora nikada nije imala svoga literarnoga kritičara. 
Sve se svodilo na najobičnije registracije djela i pojava. Sitne 
bilješke, neukusne panigerike i pamflete, što je sve nosilo lični ton, 
simpatije, antipatije, zavist i netrpeljivost. Sve naše druge pokrajine 
u tome su bile i ostale mnogo srećnije, iako relativno manje produk- 
tivne i bogate sa čistom narodnom književnošću. Doduše, da su Crno- 
gorci i imali jednoga maloga Nedića ili Skerlića, on se među njima 
ne bi mogao tako lako održati, ako bi mu istina bila mjerilo za 
sud i ocjenu. 

Kad je jedan moj početnički rad, godine 1908, napao preko 
»Bosanske Vile« Vladimir Čorović, istina vulgarno i neknjiževno, 
kako to i dolikuje njegovu prezimenu, da sam se tih dana slučajno 
s njim sastao, ja bih — mirne duše — u njega pucao! 

Osjećaj povrijedenoga častoljublja Crnogorca pravi zvijerom! 
ik 


Slikari, vajari i kamenoresci često su kiti 1 garnirali svoje 
radove folklorom i folklorističkim figurama. Iz starije slikarske škole 
naročito se isticao — Poček. On je ovjekovječio idilu svoga ognjišta 
i narodne rezbarije, tako lirski, individualno, znalački, živo, plastično 
i municiozno, da se platno ne može razlikovati od modela. Ne znamo 
da li Počekova realistička kičica i dalje reprodukuje. On živi kao 
umjetnik u »vječitom gradu«e već puna četiri decenija. Daleko od 
svoga kamena i šljemena, ali kad piše, svako njegovo slovo diše i 
miriše na opojnu svježinu lovćenskih ljubičica, gdje se i rodio i 
osjetio prvu draž, a i prvu gorčinu, života. Grehota što se ovaj naš 
rasni čovjek i umjetnik ne vrati svojoj grudi. Možda smo mi krivi. 
Znam, da je njegova nostalgija vulkanska, potresna, nježna i bolećiva 
do suza, Sina gore ne proguta raskoš, bogastvo, ni more!... 

I mlađima, koji sa neobičnom .virtouznošću — bez obzira na 
pravce i škole —, pretežno svoje motive hvataju i crpe iz iste oblasti, 
iz svoga ambijenta, — neka je čast Njih je, uostalom, umjetnička 

kritika pronašla i pojedinačno simpatično pozdravila i kategorisala 
kao blistave, snažne i nesumnjive talente. 

I kad bi bili bogati sa muzičkim folklorom, on bi bio van naše 
kompetencije. Možda su — ipak — zablude, da Crnogorac nema oka 
za boje i sluha za muziku. Prva je već demantovana. Za drugu — 
vederemo! 

Folklor u drvetu ima za Crnogorce naročitu inspiraciju i draž. 
Na javorovim guslama običnom čobanskom britvicom, izvajana je sva 
narodna epopeja od Kosova do danas. Tu dominira Miloš, kao simbol 
najvećega herojizma. Markova je figura mnogo ređa, jer narod 
prema njemu ne gaji naročite simpatije, »iako je srpska perjanica, 
jer je bio turska pridvorica«. 

Preslice, štapovi, škatule i razna domaća posuđa, takođe su 
bogat objekat narodnih rukotvorina. Naročito ubojno oružje. Jedan 
Pješivac, otragu 40 godina, konstruisao je iz drveta i tako precizno 
izradio pušku — »moskovku«, da je stručna komisija nije mogla 
razlikovati od orginala. Protivu njegova izuma pobuniše se vojne 
vlasti i staviše ga pod sud! Čudni pojmovi o kojima nije mjesta ovdje 
raspravljati. 

Na one drvodelje, koji izrađuju stativa i druge pribore za 
ženski rad, gleda se dosta razroko. Po pojmovima, koji čak i danas 
vladaju, — naročito u planinskim predjelima — to nije posao koji 
priliči junaku. U selu Slatini, u Bjelopavlićima, žive i rade takozvani 
— tresači vune, koji su toliko prezreni da se od njih rijetko ko ženi 
i udaje. U Kučima, u selu Orahovcu, ljude koji prave korita nazivaju 
sa potsmijehom — »kopanjari«. Svaka rezbarija, koja je daleko od 
gusala, noža i dževerdara ne može da osvoji narodnu psihu. 

Nikčevićev »Jugoslovenski hrame, rad sa grandioznom zami- 
šlju, iako bez naročitog umjetničkog šlifa i ukusa, osvojio je širu 
publiku samo u toliko — u koliko je ova u njemu vidjela parče svoje 
istorije. No i to oduševljenje bilo je neobično kratka vijeka, jer 
Nikčević nije mogao postati crnogorski Meštrović u drvetu. A Crno- 
gorac, iako od momenta, nerado se klanja svemu što je prosječno i 
svakidašnje, I sam »Gorski vijenače, iako uglavnom njegova vlastita 
duhovna tvorevina, danas nema za njega one draži i opojnosti, koju 
je nekada imao. U prepirkama o plemenskoj superiornosti rado ga 
upotrebljuju kao ubojno oružje, ali kada se rashlade — u četiri oka 
— znaju da ga oštro kritikuju. Posle moje rasprave »Gorski vijenac 
kao narodno djelo«. dobao sam, ne jedno pismo, iz redova Crnogo- 
raca van Katunske nahije, u kojima se nemilostivo obaraju na Vladiku 
i njegovu usku plemensku politiku, koja je naročito našla svoga 

izraza baš u +Gorskom vijencu«. U pismima se ne štede ni glorifika- 
tori, ni interpretatori. »A što lakrdijaju, kad ne znaju ko je ni 
odakle je ni deveti, koji se spominje u toj pjesmarici! A nije ostavio 
nigdje ilake sa kojom nije prismočio«. 

Naravski, da stara Crna Gora sa čijega su tla i ponikli svi junaci 
»Gorskoga vijenca« tako ne misli, a još manje govori, jer to bi 
značilo — rat na svoje najdražije i najsvetije!... 

ke 


Crnogorski folklor još nije našao — iz redova Srba — pravoga 
i kvalifikovanoga interpretatora. Međutim, odlični hrvatski intelek- 
tualci za naš folklor pokazali su, ne samo tople simpatije, nego i 
neobično znanje i puno razumijevanje. Naročito su zapaženi sjajni 
prikazi i studije Dr. Luja Vojnovića, Dr. Vladimira Dvornikovića, Dr. 
Mata Hanžekovića i Đura Vilovića. Radnje pak Dr. Gesemana pobu- 
dile su veliko interesovanje kod stranih slavista, folklorista i etno- 
grafa; ali usled nedovoljnog poznavanja crnogorskog provincijalizma 
i finesa stila i jezika, on nije mogao tako duboko zaroniti u suptilnost 
Crnogorčeve duše, a još manje u objektivno i svestrano poznavanje 
plemenske strukture, regionalnih pretenzija i glavarskih subordina- 
cija. Mora mu se priznati, da je sa puno ljubavi, artistički, sintetično 
obradio izvjesna poglavlja svojih studija, koja više zasijecaju u 
spoljne, nego unutrašnje, manifestacije crnogorskoga čovjeka. A 
gdje su naši folkloristi, da prodube njivu, očiste korov i dodu do 
sočne i originalne jezgre?... Crna Gora ih nema. Mene, čim sam 
plugom zaorao, jedan dio suhe, lične, plitke i anemične beogradske 
kritike nazva »najvećim monopolizatorem crnogorizacije duha«?!!... 
Kakva bratska benevolencija prema radu čovjeka, kojega bi sva ser- 
darska i megalomanska Crna Gora ili na kolac nabila ili na lomaču 
spalila. Jer on prvi u pepeo smrvi sve njene lažne kumire. 

ža istinu, kuću i baštinu, 
Sve, i glavu, za rz i državu! 

Kao da je izblijedjelo to geslo kod nasljednika soja, koji je na 

fišek pisao odgovor. 
$ 


Izvor narodnoga stvaranja nije još usahnuo; ali novo poko- 
ljenje nema jačine, vedrine, emocije, snage i poleta, koju su imali 
ocevi, a kamoli djedovi i pradjedovi. Tada je sve vrelo, kipjelo i 
previralo od divlje snage, razbuktale vatre, svete prostote, ljepote 
daha i zamaha. 


106 l Mićun M. Pavičević 


Svaki naraštaj nosi odraz i pečat vremena. 

Crnogorski Solomuni i Sokrati danas ne bi mogli ni dati ono 
što su dali svojim savremenicima. Gunj i džamadan potisnuo je 
moderni talagan. Sulinu krilaticu: »Što će brod u kamenicu« ne 
dadoše učenici ni Branini, ni Bazalini, kao što Dučićeve »Plave 
legende« ne bi mogao dati Njegoš. 

Mozaik i esencija su crnogorskoga folklora anegdote. Crno- 
gorac kroz njih najviše misli, osjeća, umuje i gospoduje. One su mu 
zrcalo duše, muzika duha i lirika srca. Najubojnije oružje na divanu, 
kao što je pištolj na megdanu. 

U mojih četrdeset i više knjiga iz oblasti crnogorskoga folklora, 
možda je ova grana nauke prviput egzemplarno, podrobnije, sve- 
strano, objektivno i neumitno osvijetljena s lica i naličja. Neka ovaj 
kratki esej bude potstrek za jednu dublju, iscrpniju i naučniju studiju 
folkloristima od zanata. 


Resume 


Der bekannte jugoslavische Sammler montenegrinišsćher Anekdoten, Herr 
Mićun Pavičević, beschreibt in diesem Artikel die Besonderheiten der* montenegri- 
mischen Folklor. 


